**Mohács Város Önkormányzata Képviselő-testületének 21/2021. (XII. 20.) önkormányzati rendelete**

**a Mohács Településkártyáról**

Mohács Város Képviselő-testülete az Alaptörvény 32. cikk (2) bekezdésében kapott eredeti jogalkotói felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

Jelen rendelet hatálya

*a)* a mohácsi lakóhellyel, illetve bejelentett lakóhely hiányában mohácsi tartózkodási hellyel rendelkező magánszemélyekre;

*b)* Mohács város területén szolgáltatásokat igénybe vevő magánszemélyekre (a továbbiakban: kedvezményezett);

*c)* Mohács város területén működő, ott kedvezményeket biztosító gazdálkodó szervezetekre és egyéb szervezetekre (a továbbiakban: kedvezményt nyújtó szervezet) terjed ki.

**2. §**

Mohács Város Önkormányzata (a továbbiakban: Önkormányzat):

*a)* az 1. § a) pontjában meghatározott mohácsi lakóhellyel vagy tartózkodási hellyel rendelkező magánszemélyek részére kedvezményekre jogosító kártyát bocsát ki Mohács Kártya elnevezéssel (a továbbiakban: Mohács Kártya), és

*b)* az 1. § b) pontjában meghatározott, a város területén szolgáltatásokat igénybe vevő magánszemélyek részére kedvezményekre jogosító kártyát bocsát ki Mohács Turisztikai Kártya elnevezéssel (a továbbiakban: Mohács Turisztikai Kártya), az 1. § a) pontban és 1. § b) pontban meghatározott kártyák a továbbiakban együttesen: Mohács Településkártya.

**3. §**

(1) A Mohács Településkártya az alábbi kedvezményekre jogosít:

*a)* az Önkormányzat intézményeinél, az Önkormányzat tulajdonosi részesedésével működő gazdasági társaságoknál kedvezményes vásárlási és szolgáltatás igénybevételi lehetőségek,

*b)* a kártyarendszerbe belépett kedvezményt nyújtó egyéb szervezeteknél kedvezményes vásárlási és szolgáltatás igénybevételi lehetőségek.

(2) Az Önkormányzat intézményei és az Önkormányzat tulajdonosi részesedésével működő gazdasági társaságok a polgármester előzetes írásbeli jóváhagyását követően maguk határozzák meg az általuk nyújtott, kedvezményesen igénybe vehető szolgáltatások és a kedvezményesen vásárolható belépőjegyek, termékek körét, valamint a kedvezmények mértékét.

(3) A 3. § (1) bekezdés b) pontja szerinti kedvezményt nyújtó egyéb szervezet maga határozza meg a kedvezményesen vásárolható termékek és kedvezményesen igénybe vehető szolgáltatások körét, valamint a kedvezmények mértékét.

**4. §**

(1) Az Önkormányzat – a Mohács Településkártya minél szélesebb körű használata és a kedvezmények minél szélesebb körű biztosítása érdekében – kártyarendszert (a továbbiakban: kártyarendszer) működtet, amelybe

*a)* kedvezményezettként bármely:

*aa)* mohácsi lakóhellyel, bejelentett lakóhely hiányában mohácsi tartózkodási hellyel rendelkező magánszemély,

*ab)* a 2. § b) pontjában meghatározottak szerint Mohács város területén belül szolgáltatásokat igénybe vevő magánszemély,

*b)* kedvezményt nyújtó szervezetként bármely az 1. § a) és 1. § b) pontjában meghatározott kártyatulajdonosok részére kedvezményes vásárlási lehetőséget vagy kedvezményes szolgáltatás igénybevételi lehetőséget biztosító gazdálkodó szervezet vagy egyéb szervezet beléphet.

(2) A kártyarendszerhez a https://www.mohacskartya.hu/ webcímű internetes honlap tartozik, amely naprakész módon tartalmazza:

*a)* a Mohács Településkártya használatára és a kártyarendszerbe való belépésre vonatkozó Általános Szerződési Feltételeket (továbbiakban: ÁSZF), egyéb információkat,

*b)* a kedvezményt nyújtó szervezetek körét, a kedvezményesen vásárolható termékek és kedvezményesen igénybe vehető szolgáltatások, illetve belépőjegyek körét, valamint a kedvezmények mértékét.

(3) A kártyarendszeren keresztül a kártyatulajdonosok – amennyiben elektronikus elérhetőségüket megadták és ezen lehetőséget nem zárták ki – rendszeresen elektronikus hírlevelet kapnak.

**5. §**

(1) A kártyarendszerbe való belépés kérelem alapján, önkéntesen történik. A Mohács Kártyát igénylő személynek a jogosultságát megfelelően igazolnia kell.

(2) A kártyarendszerbe belépő kedvezményezettek

*a)* díjmentesen, okos eszközön (pl: okostelefon, tablet, laptop) tárolható virtuális kártyát, (továbbiakban: virtuális kártya)

*b)* külön igény esetén és az ÁSZF-ben meghatározott mértékű díj megfizetése ellenében névre szóló, egyedi azonosítóval (QR kóddal: Quick Response-kód, amely egy kétdimenziós vonalkód, pontkód) ellátott – nem elektronikus – plasztik kártyát kapnak (továbbiakban: plasztik kártya).

(3) A Mohács Településkártya azonosítására és elfogadására QR kód szolgál, melynek leolvasása a kedvezményt nyújtó szervezeteknél kamerát tartalmazó informatikai eszköz alkalmazásával történik.

(4) A kártyarendszerbe belépett kedvezményt nyújtó szervezet 3 napon belül köteles bejelenteni a kártyarendszer üzemeltetőjének

*a)* a kedvezményesen vásárolható termékek és a kedvezményesen igénybe vehető szolgáltatások körének változását,

*b)* az általa nyújtott kedvezmények mértékének változását,

*c)* a Mohács Településkártya elfogadásának felfüggesztését,

*d)* az adataiban bekövetkezett változásokat.

**6. §**

(1) A 3. § (1) bekezdése szerinti kedvezményeket csak érvényes Mohács Településkártyával lehet igénybe venni.

(2) A Mohács Településkártya át nem ruházható és – a (3) bekezdésben foglalt kivétellel – kizárólag a kártyatulajdonos részére biztosítja a kedvezmény igénybevételét.

(3) A Mohács Településkártya kizárólag a kártyabirtokos részére biztosítja a regisztrált kedvezményeket, kivéve, ha a törvényes képviselő a vele közös háztartásban élő kiskorú személy után is igénybe kívánja venni a kedvezményt és azt a kedvezményt nyújtó szervezet eljáró ügyintézője számára a vele közös háztartásban élő kiskorú személy lakcímkártyájának felmutatásával hitelt érdemlő módon igazolja.

**7. §**

A kedvezményt nyújtó szervezetek a Mohács Kártya / Mohács Turisztikai Kártya emblémáját és a kártyarendszerrel kapcsolatos tájékoztató anyagokat az ügyfélfogadásra fenntartott helyiségükben jól látható helyen kötelesek elhelyezni, továbbá a kedvezményekről az érdeklődők számára kötelesek megfelelő szóbeli tájékoztatást nyújtani.

**8. §**

(1) A kártyarendszerbe belépett kedvezményezettekről és kedvezményt nyújtó szervezetekről az általuk szolgáltatott adatok alapján nyilvántartást kell vezetni.

(2) A Mohács Településkártya igénylése esetén az igénylőnek meg kell adnia természetes személyazonosító adatait, egyben felhatalmazást kell adnia ezen adatai kezelésére. A rendelkezésre bocsátott adatok kizárólag a kártyarendszer üzemeltetése érdekében használhatóak fel.

**9. §**

A Mohács Településkártya a kibocsátásától számított 3 évig érvényes, amelynek érvényessége virtuális kártya esetén a lejárat napján kérelemre további 3 évvel, díjmentesen meghosszabbodik, kivéve:

*a)* a plasztik kártyát, amelyet igény esetén a kedvezményezettnek évente meg kell újítania és

*b)* a 12. §-ban meghatározott eseteket, valamint

*c)* a 13. §-ban meghatározott eseteket.

**10. §**

(1) A Mohács Településkártya rendszerhez történő csatlakozása

*a)* az 5. § (2) bekezdés a) pontja szerinti virtuális kártya esetében díjmentes,

*b)* az 5. § (2) bekezdés b) pontja szerinti esetben a plasztik kártyáért az ÁSZF-ben meghatározott mértékű díjat kell fizetni.

(2) Az elveszett, ellopott, megsemmisült vagy megrongálódott plasztik Mohács Településkártya pótlásáért, illetve a Mohács Településkártya lejáratát követően az új kártya kibocsátásáért az ÁSZF-ben meghatározott mértékű díjat kell fizetni.

(3) A kedvezményt nyújtó szervezetnek a kártyarendszerbe történő belépésért külön díjat fizetnie nem kell.

**11. §**

A kedvezményt nyújtó szervezetek részére biztosítani kell a kártyajogosultság és kártyaérvényesség ellenőrzésének lehetőségét.

**12. §**

(1) A kártyatulajdonos a Mohács Kártyára való jogosultsága megszűnését 15 napon belül köteles bejelenteni a kártyarendszer üzemeltető Mohácsi Polgármesteri Hivatalhoz. A bejelentéssel egyidejűleg a plasztik kártyát is le kell adni. A bejelentés alapján üzemeltető gondoskodik a virtuális kártya megszüntetéséről vagy a leadott plasztik kártya megsemmisítéséről.

(2) A Mohács Településkártyát – díjmentesen – érvényteleníteni kell:

*a)* az (1) bekezdésben meghatározott esetben,

*b)* ha annak elvesztését, ellopását vagy megsemmisülését a kártyatulajdonos bejelenti,

*c)* ha a kártyát a kártyabirtokos bármely okból visszaadja.

**13. §**

A kártyarendszerből törölni kell azt a kedvezményezettet és azt a kedvezményt nyújtó szervezetet, amely a jelen rendeletben, továbbá a kedvezményt nyújtó szervezet esetében a vele kötött megállapodásban vagy az ÁSZF-ben foglalt előírásokat súlyosan megsérti.

**14. §**

(1) A Képviselő-testület felhatalmazza a polgármestert a Mohács Kártya és a Mohács Turisztikai Kártya kibocsátásának és a kártyarendszer működtetésének – az e rendeletben nem szabályozott – egyéb részletes feltételeinek meghatározására, a szükséges szabályzatok kiadására, megállapodások megkötésére és az e rendelet végrehajtása érdekében szükséges egyéb intézkedések megtételére.

(2) A Képviselő-testület felhatalmazza a polgármestert, hogy Mohács Kártya és a Mohács Turisztikai Kártya kibocsátásáról, a kártyarendszer üzemeltetéséről és működtetéséről a Mohácsi Polgármesteri Hivatal közreműködésével gondoskodjon.

**15. §**

Ez a rendelet 2022. január 1-jén lép hatályba.

**Végső előterjesztői indokolás**

Településkártyák Nyugat-Európában már évek óta szolgálják a polgárok kényelmét. A helyi lakosság részére készült kártyák bevezetésének céljai eltérőek lehetnek: a polgárok identitástudatának, a lakosság lokálpatriotizmusának erősítése, a városvezetés munkájának hatékonyabbá tétele, a kommunikáció javítása, új ügyfélkapcsolatok kialakítása, az értékesítés ösztönzése. Jelen rendelet megalkotásának célja, hogy ezen előnyökből mind a kártyatulajdonosok, mind a településkártya programokban részt vevő szolgáltatók egyaránt részesüljenek.